CELEX: 62020TN0621
Language: et
Date: 2020-10-03 00:00:00
Title: Kohtuasi T-621/20: 3. oktoobril 2020 esitatud hagi – EMCS versus EASO

21.12.2020   
            
            
               ET
            
            
               Euroopa Liidu Teataja
            
            
               C 443/21
            
         
      3. oktoobril 2020 esitatud hagi – EMCS versus EASO
      (Kohtuasi T-621/20)
      (2020/C 443/25)
      Kohtumenetluse keel: inglise
      
         Pooled
      
      
         Hageja: EMCS ltd. (Msida, Malta) (esindajad: advokaadid P. Kuypers ja N. Groot)
      
         Kostja: Euroopa Varjupaigaküsimuste Tugiamet (EASO)
      
         Nõuded
      
      Hageja palub Üldkohtul:
      
                  —
               
               
                  tühistada EASO 23. juuli 2020. aasta otsus „Hankemenetlus EASO/2020/789, EASO jaoks Maltal renditöötajate vahendamine“, mis korraldati määrusega (EL, Euratom) 2018/1046 (1) reguleeritud hankemenetluse korras, osas, milles selle otsusega lükati tagasi hageja pakkumus hankemenetluses nr EASO/2020/789; ja/või
               
            
                  —
               
               
                  tühistada otsus(ed), millega EASO lubas või lubab teisel isikul peale hageja sõlmida pärast hankemenetlust nr EASO/2020/789 raamlepingu;
               
            
                  —
               
               
                  kohustada EASOt maksma hagejale hüvitist kahju eest, mille ta hagejale tekitas raamlepingu täitmise takistamisega; ja
               
            
                  —
               
               
                  mõista hageja kohtukulud välja EASOlt.
               
            
         Väited ja peamised argumendid
      
      Hagi põhjenduseks esitab hageja neli väidet.
      
                  1.
               
               
                  Esimene väide, et EASO on rikkunud võrdse kohtlemise ja läbipaistvuse põhimõtteid, kuna hankemenetluse dokumendid ei olnud piisavalt arusaadavad, täpsed ja ühemõttelised ning EASO oleks võinud ja pidanud hankedokumente selgitama. Kuigi hageja palus korduvalt neid selgitada, otsustas EASO seda mitte teha. Seega tunnistas EASO ise, et on pidevalt rikkunud läbipaistvuse põhimõtet.
               
            
                  2.
               
               
                  Teine väide, et EASO on ise õigusvastaselt arvutanud ümber hageja hinnapakkumise, minnes vastuollu iseenda hanke alusdokumentidega ja nii Üldkohtu kui ka Euroopa Liidu Kohtu praktikaga. Sellest tulenevalt põhines EASO hageja pakkumusele antud hinnangus muudetud summal. Seetõttu oli EASO tegutsemine vastuolus võrdse kohtlemise ja läbipaistvuse põhimõtetega. Eelneva tulemusena ei oleks EASO lepingu sõlmimise otsust teinud.
               
            
                  3.
               
               
                  Kolmas väide, et EASO on rikkunud määruse 2018/1046 artikli 170 lõiget 3, kuna ei toonud välja konsortsiumi suhtelisi eeliseid hageja pakkumuse suhtes, isegi pärast seda, kui hageja oli spetsiaalselt palunud EASOl seda teha. EASO ei avaldanud, miks konsortsiumi pakkumust hinnati kõrgemalt kui hageja oma, mille tulemusel ei olnud hagejal võimalik välja selgitada enda pakkumuse tugevusi ja nõrkusi võrreldes konsortsiumi pakkumusega.
               
            
                  4.
               
               
                  Neljas väide, mis puudutab kahjunõuet ja mille kohaselt tekitati hagejale kahju raamlepingu sõlmimata jätmisega kaasnenud saamata jäänud tulu tõttu.
               
            
         (1)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT 2018, L 193, lk 1).